KOMISIJOS REGLAMENTAS (EB) Nr. 1179/2009
2009 m. lapkričio 26 d.
kuriuo iš dalies keičiami arba panaikinami tam tikri reglamentai dėl prekių klasifikavimo Kombinuotojoje nomenklatūroje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
kadangi:
(1)
Tam tikruose Komisijos reglamentuose dėl prekių klasifikavimo, priimtuose siekiant užtikrinti, kad Reglamentu (EEB) Nr. 2658/87 nustatyta Kombinuotoji nomenklatūra būtų taikoma vienodai, yra nuorodų į kodus ar pastabas, kurių jau nėra arba kurie jau negalioja. Todėl, siekiant atsižvelgti į atitinkamus galiojančius kodus ir pastabas, tokie reglamentai turėtų būti iš dalies pakeisti.
(2)
Tam tikruose kituose reglamentuose pateiktas prekių klasifikavimas tapo nereikalingu, nesvarbiu arba negaliojančiu dėl inter alia prekių aprašymo ir susijusių kodų pasikeitimų Suderintoje sistemoje arba Kombinuotojoje nomenklatūroje. Todėl tokie reglamentai turėtų būti iš dalies pakeisti arba panaikinti.
(3)
Komisijos reglamente (EEB) Nr. 3470/89 (2) nustatytas analizės metodas tapo nereikalingu, nes nebėra papildomosios pastabos, kurią taikant naudotas minėtas metodas. Todėl Reglamentas (EEB) Nr. 3470/89 turėtų būti panaikintas.
(4)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priedo lentelės 2 stulpelyje išvardyti reglamentai iš dalies keičiami kaip nurodyta tame priede.
2 straipsnis
Šio reglamento II priedo lentelės 2 stulpelyje išvardyti reglamentai iš dalies keičiami kaip nurodyta tame priede.
3 straipsnis
Šio reglamento III priede išvardyti reglamentai panaikinami.
4 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 26 d.